### **Bilješke uz financijske izvještaje Ponikve usluga d.o.o. Krk za 2024.godinu**

**OSNOVNI PODACI O DRUŠTVU**

Ponikve usluga je društvo s ograničenom odgovornošću (dalje: Društvo) za uslužne djelatnosti. Društvo je 21. studenoga 2013. godine registrirano u Trgovačkom sudu u Rijeci (Rješenje broj Tt-13/8162-2) pod matičnim brojem suda MBS 040315389, a s poslovanjem je započelo 01.01.2014. godine. Osnivanje ovog Društva rezultat je statusne podjele društva Ponikve d.o.o. koje je temeljem Zakona o vodama izdvojilo sve djelatnosti koji nisu javna vodoopskrba i javna odvodnja u novo društvo Ponikve eko otok Krk d.o.o. a ovo Društvo obavlja usluge knjigovodstva, izdaje račune i vodi objedinjenu naplatu, priprema ovrhe, vodi javnu nabavu i održava upravnu zgradu isključivo za komunalna društva: Ponikve voda d.o.o., Ponikve Eko otok Krk d.o.o. i Smart island otok Krk d.o.o.

Temeljni kapital Društva upisan je u sudski registar navedenog suda u iznosu od 595.950,00 eur. Članovi Društva su:

|  |  |  |  |
| --- | --- | --- | --- |
| **red.br.** | **osnivač - član** | **u EUR** | **u postocima** |
| 1. | GRAD KRK | 97.470,00 | 16,36% |
| 2. | OPĆINA MALINSKA-DUBAŠNICA | 74.310,00 | 12,47% |
| 3. | OPĆINA OMIŠALJ | 67.100,00 | 11,26% |
| 4. | OPĆINA BAŠKA | 58.130,00 | 9,75% |
| 5. | OPĆINA DOBRINJ | 51.330,00 | 8,61% |
| 6. | OPĆINA PUNAT | 44.020,00 | 7,39% |
| 7. | OPĆINA VRBNIK | 24.800,00 | 4,16% |
| 8. | PONIKVE VODA d.o.o. | 89.400,00 | 15,00% |
| 9. | PONIKVE EKO OTOK KRK d.o.o. | 83.440,00 | 14,00% |
| 10. | SMART ISLAND KRK d.o.o. | 5.950,00 | 1,00% |
|  | **UKUPNO** | **595.950,00** | **100%** |

Osnovne djelatnosti Društva su:

* Računovodstvene i knjigovodstvene djelatnosti
* Obrada podataka, usluge poslužitelja i djelatnosti povezane s njima.
* Izdavanje softvera

Društvo ima skupštinu društva i upravu.

Skupštinu društva čine članovi društva: sedam jedinica lokalne samouprave Otoka Krka te društva Ponikve voda d.o.o., Ponikve eko otok Krk d.o.o i Smart island otok Krk d.o.o. Skupštinom predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini poslovnog udjela.

Skupština društva odlučuje o svim bitnim stvarima kao što su financijski izvještaji, godišnji planovi poslovanja i slično.

Poslove društva vodi uprava koja se sastoji od direktora. Direktora imenuje skupština na vrijeme od 4 godine. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor društva u razdoblju od 01.01.2022. do 30.06.2024. godine bio je Neven Hržić, mag.ing.aedif., dok je Odlukom skupštine Društva od 26. lipnja 2024. godine za direktora društva imenovan Edi Furijan, mag.oec., i to na razdoblje od 01. srpnja 2024. godine do 30. lipnja 2028. godine.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 26.11.2014. godine. Društvo ima brojčanu oznaku razreda 6920 – računovodstvene, knjigovodstvene djelatnosti, matični broj poslovnog subjekta je 4129482, a OIB je 92143159456.

Društvo s 31.12.2024. godine zapošljava 19 radnika.

**OKVIR ZA PREZENTIRANJE FINANCIJSKIH IZVJEŠTAJA**

Financijski izvještaji za 2024. godinu sastavljeni su u skladu s propisima Republike Hrvatske, te računovodstvenim politikama poduzetnika.

Računovodstvene politike Društva usklađene su s Hrvatskim standardima financijskog izvještavanja (NN 86/2015, 105/2020, 9/2021, 150/2022, 84/2024) koje poduzetnik ima obvezu primjenjivati temeljem Zakona o računovodstvu (NN 78/2015, 134/2015, 120/2016, 116/2018, 42/2020, 47/2020, 114/2022, 82/2023, 84/2024, 145/2024).

Društvo je pozicije u financijskim izvještajima iskazalo u skladu sa zahtjevima iz Pravilnika o strukturi i sadržaju godišnjih financijskih izvještaja (NN 95/2016, 144/2020, 114/2022, 150/2022, 158/2023).

Podaci u financijskim izvještajima prezentirani su u eurima (EUR), kao izvještajnoj valuti u Republici Hrvatskoj u 2024. godini.

**Osnovne računovodstvene politike**

Osnovne računovodstvene politike primijenjene kod sastavljanja financijskih izvještaja za 2024. godinu su računovodstvene politike koje su donesene na skupštini društva 17.studenog 2014. godine.

* **Politika iskazivanja dugotrajne materijalne imovine** – sva imovina iskazana je prema trošku nabave odnosno nastanku poslovnog događaja temeljem vjerodostojne dokumentacije
* **Politika amortizacije** – dugotrajna materijalna imovina amortizira se u okviru procijenjenog vijeka uporabe, linearnom metodom po stopama koje ne prelaze porezno dopustive stope.
* **Politika iskazivanja prihoda** -poslovni prihodi obuhvaćaju prihode od usluge i ostale poslovne prihode, a iskazani su po fakturiranoj vrijednosti usluga. Financijske prihode čine kamate od pozajmica zaposlenicima te eventualne kamate po viđenju i pozitivne tečajne razlike.
* **Politika iskazivanja potraživanja i obveza –** potraživanja i obveze iskazuju se u nominalnoj vrijednosti

**BILJEŠKE UZ RAČUN DOBITI I GUBITKA**

1. Prihodi od prodaje obuhvaćaju prihode za obavljene usluge: objedinjene naplate, pripreme ovrha, vođenje javne nabave i računovodstva prema Ugovoru klasa 363-01/23-01/12 sklopljenog s Ponikve voda d.o.o u iznosu od 529.369,73 eur i Ponikve Eko otok Krk d.o.o. u iznosu 377.389,14 euri Ugovoru klasa 363-01/23-01/11 sklopljen sa Smart island Krk d.o.o. u iznosu od 55.218,72 eur.

2. Ostali poslovni prihodi u iznosu od 45.400,34 eur obuhvaćaju prihode od naplaćenih sudskih troškova (5.255,49 eur), prihode od najamnine i zakupnine (3.482,97 eur), prihode od subvencionirane električne energije (26.539,74 eur) te ostale prihode (10.122,14 eur).

3. Materijalne troškove u iznosu od 400.352,64 eur čine: troškovi za energiju i gorivo (56.429,55 eur), uredski materijal (30.221,26 eur), troškovi poštarine, telekomunikacija i prijevoza (177.420,23 eur), troškovi održavanja (88.909,31 eur) te troškovi ostali usluga (47.372,29 eur).

4. Troškovi osoblja iznose 474.699,95 eur čine: troškovi bruto plaća (410.977,93 eur), doprinosi na bruto plaće (63.394,36 eur) i bruto plaće u naravi s doprinosima (327,66 eur).

Prosječna bruto plaća u 2024. godini iznosila je 1.630,86 eur (2023. = 1.507,53 eur), a neto 1.173,80 eur (2023. = 1.080,73 eur).

5. Ostali troškovi u iznosu od 82.011,41 eur čine troškovi materijalni prava zaposlenih (29.268,86 eur), bankarske usluge (16.759,80 eur), troškovi prijevoza radnika na i s posla (11.902,93 eur), premije osiguranja (9.732,12 eur), razni doprinosi i naknade (8.137,01 eur) te ostali troškovi (6.210,69 eur).

Dobit prije oporezivanja iznosi 4.375,25 eur, a nakon oporezivanja je nula eur.

**BILJEŠKE UZ BILANCU**

1. Potraživanja od kupaca: S obzirom da je osnovna djelatnost društva pružanje usluge objedinjene naplate komunalnih vodnih usluga te usluga gospodarenja otpadom za domaćinstva, na ovoj stavci osim redovnih potraživanja evidentiraju se i prolazne stavke potraživanja za komunalne usluge. Prolazne stavke u glavnoj knjizi evidentiraju se isključivo kao potraživanja od građana te ne utječu na prihode Društva.

2. Obveze prema dobavljačima iznose 53.587,32 eur. Do dana pisanja bilješki podmirene su u cijelosti.

3. Ostale kratkoročne obveze u iznosu od 1.048.041,05 eur odnose se na uslugu objedinjene naplate koje Društvo pruža društvima Ponikve voda i Ponikve Eko otok Krk od čega se 12.834,99 eur odnosi na naplaćene, a neproslijeđene usluge objedinjene naplate. Do dana pisanja bilješki podmirene su u cijelosti.

Krk, 17. ožujka 2025.

*Uprava Društva:*

*Edi Furijan, mag.oec.*